Oscar Pistorius steeds in die getuiebankStaatsaanklaer Gerrie Nel Foto: Siphiwe Sibeko/Reuters/Pool (SAPA) Oscar Pistorius is Vrydag vir die vyfde dag in die getuiebank in die Pretoriase hooggeregshof. Hy word beskuldig van die moord op Reeva Steenkamp nadat hy haar op 14 Februarie 2013 in sy huis in Pretoria-Oos doodgeskiet het. Hy voer aan hy het haar vir ŉ inbreker aangesien. Staatsaanklaer Gerrie Nel het Donderdag probeer om Pistorius se verdediging te ontrafel. Die atleet het vroeër gesê hy het waaiers in die slaapkamer ingebring, die skuifdeur toegemaak en die gordyne toegetrek. Hy het aan die hof gesê toe hy besef hy het moontlik Steenkamp geskiet, het hy op die balkon uitgehardloop en drie keer om hulp geroep. Nel het Pistorius versoek om na ŉ polisiefoto van sy slaapkamer te kyk wat ná die skietery geneem is. ŉ Driepootwaaier het voor die skuifdeur gestaan. Pistorius het na die foto gekyk en gesê: “Die waaier kon nie daar gestaan het nie, want dit is in die pad van die deur,” het Pistorius gesê. “Inderdaad, ek stem saam,” het Nel reageer. “Dit is omdat jou weergawe ŉ leuen is. Jy het in die eerste plek nooit die gordyne toegetrek nie. Die deur was oop toe jy en die oorledene begin stry het.” Barry Roux, vir Pistorius, het gesê die staat het geen bewyse van ŉ argument nie, maar Nel het gesê hy sal dit deur omstandigheidsgetuienis bewys. Die verdediging het vroeër aangevoer die polisie het met die bewyse gepeuter en Pistorius het gesê ondersoekbeamptes het verskeie voorwerpe in sy huis rondgeskuif. “Kom ons som dit op. ŉ Polisiebeampte het twee waaiers geskuif, die duvet op die vloer geplaas en die gordyne wyer oopgetrek as wat dit was?” wou Nel weet. “Dit is reg, u edelagbare,” het Pistorius gesê. Nel het ook aangedui hy sal bewys dat Pistorius gejok het dat die twee waaiers by ŉ verlengingskoord ingeprop was, aangesien die kabels nie lank genoeg was nie. Twee van die proppe is reeds gebruik deur ŉ laaier vir sy haarknipper, wat langs sy bed op foto’s sigbaar is. Pistorius staar ook aanklagte wat verband hou met die oortreding van die Vuurwapenwet in die gesig. –SAPA Klik hier om hooftrekke van die hofverrigtinge gratis op Maroela Media te volg.